Johannes Thingnes Bø
Johannes Thingnes Bø (sündinud 16. mail 1993 Stryni vallas Markanes Sogn og Fjordane'i maakonnas) on Norra laskesuusataja, olümpiavõitja ja kaheksakordne maailmameister. Johannes Bø on Norra laskesuusataja Tarjei Bø noorem vend. Bø võitis maailma karikasarja individuaaldistantsi väikese kristallgloobuse, oma karjääri esimese 2017-2018 hooajal, võrdsete punktidega Martin Fourcadega. Ta võitis 2018. aastal Pyeongchangis oma esimese olümpiavõistluse 20 km individuaaldistantsil. Johannes Thingnes Bø sai 2017-2018 hooajal üheksa MK-etapi võitu ja tema duell Martin Fourcade'i vastu lõppes alles 9. ehk viimase etapiga Tjumenis, kus prantslane edestas teda lõpuks üldarvestuses, võites seitsmenda suure kristallgloobuse. Samuti lõpetas norralane maailma karikasarja arvestuses sprindi, jälitussõidu ja ühisstardisõidu edetabelis 2. kohaga. Johannes Thingnes Bø esines maailma karikasarjas 2018-2019 hooajal väga edukalt, kus ta domineeris 25 toimunud võistlusest 16 korral. Selle tulemusega ületas ta eelmise Martin Fourcade nimel olnud rekordi 14 võitu 2016-1017 hooajal. Samal hooajal võitis ta üldarvestuses suure kristallgloobuse ja iga distantsi väiksed neli kristallgloobust. Sellega katkestas ta Martin Fourcade'i seitse aastat kestnud valitsemine. Tema vend Tarjei võitis enne Martin Fourcade'i tulekut viimati maailma karikasvõistlused üldarvestuses 2010-2011 hooajal.